# Guirionéeu ag er Religion/Chapistr 116

| ◄ Er péh e zou caus d’er scrupul, hag é remédeu. | Devotion é quevér er Huérhiès ha sant Jojeb. | Devotion d’en æl-gardién ha d’er sænt.  ► |
I. Ur moyand caër eid inourein Doué, eid en devout é hræce hag hum salvein, e zou bout devot d’er Huérhiès santel. Hi-é, arlerh hé mab Jesus, e zeliamb inourein muihan. A ol en dud crouéet, hi é e zou er santellan hag er barfætan ; un avocadès puissant hag er scùir surran ag en ol vertuyeu. Tri zra péré e houlen hur respet, hur honfiance hag hur grèd intampius eid havalein doh-t-hi.
I. Ni e zeli hur bout ur respet bras hag ur garanté tinér aveid er Huérhiès glorius Vari, a gaus d’hé vertuyeu, d’hé santeleah ihuel ha d’en inour caër hi dès a vout Mam de Zoué, inour péhani hi sàu drest er Sænt hag en Æléd.
II. Ni e zeli hur hout confiance én-hi, rac mé ma ol-buissant dirac Doué ha carguet a vadeleah aveid omb. Èl Mam de Zoué, hé Mab, hàg ean e hellehé nahein nitra dehi ag er péh e houlen ? Èl hur mam, hàg hi e hellehé hum barrat a chongeal én-amb ? Hi en dès truhé doh hur misérieu, hi e huél hun dobérieu : er pedenneu e laramb dehi a galon vad e blige dehi hag hi ou cheleu perpet. Hanni, e lar sant Bernard, n’en dès pedet er Vam-zé a visericord, hemb en dout santet hé frotection. Mar en dès er Huérhiès Vari quement a vadeleah aveid en ol, ni e hel larèt en hi dès ur vadeleah a choès aveid en dud youank péré e zou hanàuet eit bout goan a galon ha liès én dangérieu. Hi e huél er brézel eahus e hra dehai en diaul, péhani e glasq lemel guet-hai er burtæt hag en innocance ; vertuyeu cârettan er Huérhiès. En histoérieu e zou carguet a exampleu er ré péré en dès goarnet er vertuyeu gaër-zé én ou youankis, dré m’ou dès hum hloéstret de Rouannès er gùérhièsèd ; hag hellein e hrér goarantein èl gùir er péh e zou bet arrihuet a houdé trihuéh cand vlai, penaus un nombr hemb fin a grechénion, ag en hoaid ag ou youankis, e zou sàuet ér santeleah hag en dès achihuet ou buhé dré ur marhue précius, idan protection er Vam tinér ha carantéus-cé.
III. Mæs eit bout devot d’er Huérhiès ha méritein hé frotection, n’en dé quet erhoalh larèt dehi ur beden benac a ziar scan ha dré accustumance, ma n’hum laquér quet é poén a zisplige dehi dré ur vuhé méhus ha dirolet.
O Doué ! na diaviset un devotion ! clasq pligein d’er Vam santel-zé, ha crucefiein hé Mab dré er péhèd ; n’en dé quement-cé hum rantein anemis d’er Mab ha d’er Vam ?
Mar vennet bout gùir servitour pé servitourès er Huérhiès Vari, héliet er puar avis-men : 1° hou péet un dougeance vras a zispligein dehi hag a offancein Doué. Ne hret quet anquin dehi é tisinourein hé Mab, hag é col hou ç’inean. P’hou pehé er maleur de gouéh én ur péhèd benac, hou péet recour doh-t-hi aben, acelfin ma vou hou ç’avocadès, ha ma hrei hou peah guet hé Mab. Hi e zou retirance er béherion péré en dès recour doh hé frotection ha péré en dès ur gùir desir d’hum gonvertissein.
2° Pratiquet hé vertuyeu, ha drès peb-tra hé humilité hag hé furtæt, péré en dès hi rantet quer caër dirac Doué : hou péet chonge en hum blige Mam Jesus é secour er ré e gâr en dihue vertu-cé, hag e héli er scùirieu santel ag hé buhé.
3° Ne dremeinet dé erbet hemb rein dehi ur merche benac ag hou caranté, dré ur beden benac, pé un alézon benac hag é tiovér, mar-a-zé ag er suhun, un dra benac. Inouret ehué hé seih glahar a pe dostet d’er sacremant a bénigen ha d’er gommunion santel. Quement-cé hou secourou d’en devout contrition ag hou péhedeu.
4° Pedet-hi liès én tantationeu hag én dangérieu é péré en hum gavehoh de béhein. Mar sàu en tantationeu énep t’oh, e lar sant Bernard, ha mar d’oh carguet a drebilleu, pedet Mari. Én dangérieu, ér poénieu a spered, ér scrupuleu, chonget é Mari ; revou en hanhue a Vari én hou pêg hag én hou calon ; hi hou consolou, hi hou secourou, hi hou tihuennou, hi hou conduyou, hi e rei splandér d’oh ; mæs aveid en devout hé secour, queméret scùir ar hé vertuyeu.
É vihuein èl-cé, hui e vou ag en nombr ag hé gùir bugalé, hi e vou hou mam hag hou ç’avocadès étal en Eutru Doué, ha tré ma vehet idan hé goarnation, ne hum gollehet quet. N’ancoéhet jamæs er honzeu confortus-men, e laré sant Anselm ; en hani ne gâr quet er Huérhiès e zou un dén collet ; mæs ehué ne hellou quet bout collet er ré ar béré é taulou nehi ur sèl a druhé hag a visericord.
Beah devot d’er Huérhiès santel ; mæs n’ancoéhet quet hé frièd pur sant Jojeb. Er sant bras-cé e oé bet choéget guet Doué eit quemér sourci ag é Vab én hoaid tinér a groaidur ; ean e zou hemb arvar douguet eid en dud youank hag ean ou hâr, rac m’en doé câret un Doué deit de vout dén épad é youankis. Dré garanté aveid omb ehué en en dès er Patriarch santel-men secouret Jesus én é ol dobérieu ; ean en dès er huhet doh arrage Hérod ; ean en dès er goarnet én Egypt ; ean en dès er mâguet hag en dessàuet én é youankis ; ean en dès er gùélet é aboeissein d’er péh e hourheméné dehou ; ean e zou bet en test hag en dès gùélet guet souéh er græceu hag er vertuyeu caërran é splannein ér hroaidur divin-cé a vusul ma cresqué én hoaid.
Hà ni e hellehé bout én arvar penaus un dén quer santel, péhani e zou bet quen ami d’er hroaidur Jesus, n’en devehé quet ur garanté vras eid en dud youank péré e guemér scùir ar un Doué deit devout croaidur, ha péré e labour eit réglein ou buhé hag ou vertuyeu ar youankis Jesus ?
Câret enta er sant bras-cé, inouret-ean dré un devotion gredus. Pedet-ean de vout hou patrom, hou tad, er goarnour ag hou purtæt hag a hou ç’innoçance ; hui hou poa guet-hou hilleih a secourieu. Goulennet guet-hou dré er garanté en dès bet aveit Jesus-Chrouist, ha dré er sourci en dès bet a nehou a pe oé croaidur, m’en devou ehué sourci ag hou youankis én dangérieu ag hou salvedigueah ; pedet-ean de houlen aveid oh ur garanté tinér aveid hou Salvér hag er bonheur de vihuein perpet én é hræce hag én é garanté.
Pedet-ean drest peb-tra aveid er momand dangerus ag er marhue, é houlen guet-hou bamdé er græce de zerhel mad doh Doué bet er marhue. Ean en dès bet er bonheur de verhuel étré divréh Jesus ha Mari. O na doucet ! na préciusset ! na santellet ur marhue ! Pedet-ean a galon d’en devout aveid oh er græce de verhuel èl-cé é peah en Eutru Doué, é chongeal ér honzeu-men læn a gonsolation e laré santès Therès : ne mès jamæs goulennet nitra guet Doué, dré intercession sant Jojeb, drest peb-tra en dé bras ag é houil, hemb ne mès-ean bet quentéh.